Svrček, Miloš, poslanec NR SR (2023-06-27):
Ďakujem veľmi pekne, pán podpredseda. Ja som veľmi rád, že termínovaný bod na deviatu ráno prišiel konečne na rad o štvrtej popoludní. Mali sme tu zaujímavú diskusiu. Toto bude trošku asi menej interesujúce alebo možno nudná diskusia, ale o to dôležitejšia pre regióny a samosprávy. Totižto bytová politika Slovenskej republiky do roku 2030 ako strednodobý rámcový dokument štátu definuje víziu a ciele v oblasti bývania. Na ich dosiahnutie navrhuje nástroje a súčasne formuje zodpovednosť jednotlivcov, štátu, obcí, vyšších územných celkov a súkromného sektora pri zabezpečovaní bývania. Tým jedných z najdôležitejších nástrojov podpory bývania na Slovensku je vám známy určite Štátny fond rozvoja bývania a prostredníctvom tohto nástroja štát dlhodobo podporuje financovanie pravidiel, ktoré sú premietnuté v štátnej bytovej politike pri rozširovaní a zveľaďovaní bytového fondu. V súčasnosti jeho podpora smeruje predovšetkým do oblasti podpory obstarávania nájomných bytov a do obnovy bytových domov a budov. Na základe pretrvajúceho záujmu o tento nástroj možno konštatovať, že Štátny fond rozvoja bývania patrí k významným prvkom zvyšovania kvality a dostupnosti bývania pre široký okruh žiadateľov. Cieľom tohto návrhu zákona, ktorý predkladám, je upraviť podmienky pre podporu obnovy bytovej budovy, aby bolo možné na tento účel čerpať finančné prostriedky z európskych štrukturálnych a investičných fondov v rámci programového obdobia 2021 až 2027. Súčasne sa navrhuje zavedenie motivačných prvkov, aby žiadatelia investovali finančné prostriedky na vybudovanie technických zariadení využívaných obnoviteľné zdroje energie. Navrhuje sa taktiež úprava maximálnej výšky podpory takmer pre všetky účely podpory v nadväznosti na rastúce ceny stavebných materiálov a stavebných prác a vytvorenie priestoru pre pružnejšie reagovanie na ich vývoj v rámci vykonávacieho predpisu. Návrhom tohto zákona sa taktiež rieši aj zefektívnenie a súčasne aj zjednodušenie a urýchlenie postupu pri poskytovaní úverov zo Štátneho fondu rozvoja bývania. Chceme taktiež zaviesť možnosť elektronickej komunikácie medzi Štátnym fondom rozvoja bývania ako inštitúciou pod ministerstvom dopravy a žiadateľom prostredníctvom elektronického informačného systému fondu od podania žiadosti až po čerpanie podpory a následnú kontrolu podmienok, za akých bola podpora poskytnutá. Súčasťou návrhu sú aj legislatívne úpravy zákona č. 608/2003 o štátnej správe pre územné plánovanie, stavebný poriadok a bývanie a pričom návrhom zákona súčasne chceme zaviesť aj úpravy a doplnenia, ktorých potreba vyplynula z aplikačnej praxe. Chcem podotknúť, že predloženým návrhom nevzniknú žiadne nové požiadavky na verejné financie a na štátny rozpočet, nakoľko ide o finančné prostriedky výlučne zo štátneho rozpočtu v rámci existujúceho programu podpory rozvoja bývania. Nároky na financovanie poskytovanej podpory, ktoré môžu vzniknúť v dôsledku zvýšenia maximálnej výšky podpory pri niektorých účeloch sú zabezpečené v rozpočte Štátneho fondu rozvoja bývania. V rámci otvorenej rozpravy chcem ešte predložiť pozmeňujúci návrh, preto sa aj hlásim hneď do rozpravy ako navrhovateľ, pričom ešte predložím ďalšie poznatky alebo informácie, prečo je predložený tento návrh zákona, akým spôsobom pomôžeme samosprávam, vyšším územným celkom a obciam a mestám. Ďakujem pekne.